DA Den Europæiske Unions Tidende CE 88/373

(2004/C 88 E/0379)

SKRIFTLIG FORESPØRGSEL E-1800/03

af Christopher Huhne (ELDR) til Kommissionen

(28. maj 2003)

Om: SARS og klimaanlæg i fly

Hvilke regler om absolutfiltre gælder der for de luftfartsselskaber, der virker i EU? Hvor ofte udskiftes sådanne filtre? Hvor hurtigt nedbrydes deres effektivitet ved anvendelse? Hvorfor skal passagerer overhovedet indånde renset luft? Hvilke ventilationsnormer er tilladt (det vil sige antal minutter inden luften er skiftet helt ud i kabinen)? Hvilken procedure gælder der, når der opstår mistanke til nogle passagerer, for at forhindre at andre passagerer smittes i samme fly? Er Kommissionen sikker på, at disse procedurer er tilstrækkelige i forhold til de risici, det hér drejer sig om?

Svar afgivet på Kommissionens vegne af David Byrne

(15. juli 2003)

I alle fly, der er bygget efter 1985, er luftcirkuleringssystemet udstyret med HEPA-filtre som standard. HEPA-filtre er særdeles effektive til at fjerne støv og luftbårne smitteemner, som f.eks. dråber, bakterier og store mikrober. Den normale livstid for sådanne filtre svarer til et C-Check, dvs. mellem 12 og 18 måneders driftstid. Hvis filtrene udskiftes med de foreskrevne mellemrum, forringes effektiviteten ikke.

Under flyvningen føres der hele tiden frisk luft ind i kabinen. Afhængigt af flytypen udskiftes hele kabinens luftvolumen hvert andet minut. Recirkuleret luft er med til at sænke klimaanlæggets brændstofforbrug. Målinger, som europæiske flyfabrikanter har udført i jordhøjde, har vist, at recirkuleret luft er renere end luften uden for.

Netværket for epidemiologisk overvågning og kontrol af overførbare sygdomme i Fællesskabet har sagt god for en teknisk vejledning, der er udarbejdet af EU's ekspertgruppe vedrørende SARS (»Recommendation by the European Community for airlines, flight personnel and ground medical personnel for measures to be taken before and during flights from countries with local transmission of SARS«). Vejledningen giver råd om, hvilke foranstaltninger der bør træffes, hvis der opstår mistanke om SARS-tilfælde om bord på fly.

Vejledningen indeholder også retningslinjer for, hvad kabinepersonalet bør gøre, hvis en passager har symptomer som feber, hoste eller åndenød, eller hvis vedkommende udviser tydelige sygdomstegn. Passageren bør anmodes om at tage en kirurgisk maske på, og det personale, der har med passageren at gøre, bør bære en FFP2/3-maske. Passageren bør om muligt anbringes på et særskilt sæde, dvs. så langt væk som muligt fra de andre passagerer. Hvis passageren har meget tydelige symptomer, f.eks. en kraftig hoste, bør i det mindste de passagerer, der sidder to til tre meter (ca. to rækker) fra den syge passager, samt hele personalet bære masker.

Flyselskaberne anmodes også om at uddele informationsmateriale om de eventuelle risici til alle passagerer. Passagerer, der sidder inden for to meter fra den syge passager, bør også få et registreringskort (hvis de ikke allerede har udfyldt et ved afrejsen) og en informationsbrochure (»Important health information for passengers concerning possible contact with the severe acute respiratory syndrome (SARS)«). Det anbefales også, at flyselskabet indsamler registreringskortene og sørger for, at de er tilgængelige for sundhedsmyndighederne i 14 dage efter landingen.

Yderligere oplysninger om, hvilke foranstaltninger der bør træffes i sådanne situationer, kan findes på Europa-webstedet: http://europa.eu.int/comm/health/ph_threats/com/sars/keydo_sars_en.htm.

Kommissionen drøfter i øjeblikket med medlemsstaterne, de internationale luftfartsorganisationer og lufthavnsmyndighederne, hvordan disse retningslinjer kan føres ud i livet.

Ifølge Verdenssundhedsorganisationen (WHO) er risikoen for at blive smittet med SARS om bord på fly meget lille. Indtil nu har der i fire tilfælde med passagerer, der har udvist symptomer på SARS under flyvningen, været tale om en mulig smitteoverførsel om bord. To af disse flyvninger skete, inden WHO offentliggjorde sine retningslinjer for nødsituationer, der opstår under rejser, den 15. marts 2003. Siden der den 23. marts 2003 blev indført kontrol ved udrejsen, har der ikke været yderligere tilfælde af SARS om bord på fly.